Video: Joernalis by ANC-konferensie uitgeboender‘n Skermskoot uit die video. Die video volg onderaan die berig. ŉ Suid-Afrikaanse joernalis is Dinsdag glo deur ŉ veiligheidsbeampte hardhandig behandel en by die ANC se nasionale verkiesingskonferensie by Nasrec in Johannesburg uitgeboender. Volgens berigte het die onderonsie begin toe die Bloomberg-joernalis, Sam Mkokeli, se media-akkreditasiekaart hardhandig van hom afgeneem is toe hy ŉ groep joernaliste van een plek by die konferensiesentrum na ŉ ander wou begelei. ŉ Groep van nagenoeg 80 joernaliste het vir langers as 40 minute buite in die son gewag om deur die nuutverkose ANC-president, Cyril Ramaphosa, toegespreek te word. Mkokeli, wat ook voorsitter is van die subkomitee oor mediavryheid vir die Suid-Afrikaanse Redakteursforum (Sanef), het uitgevaar omdat die joernaliste so lank moes wag aangesien hulle spertye het om te haal. Hy het daarop aangedring om terug te gaan na die medialokaal by die sentrum. Sy versoek het op dowe ore geval. ANC-veiligheidspersoneel het glo aan hom gesê daar is nie genoeg veiligheidswagte om die joernaliste terug na die medialokaal te begelei nie, aangesien die wagte saam met Ramaphosa was. Mkokeli wou self na die lokaal stap, waarna die gestoeiery ontstaan en hy uit die perseel begelei is. ŉ Ander joernalis het ŉ video geneem van hoe Mkokeli hardhandig behandel word, onderwyl ŉ polisiebeampte probeer verhoed dat sy die video neem. Dié video versprei intussen soos ŉ veldbrand op sosiale media. Mkokeli het gesê hy het nie vir homself so opgetree nie, maar vir verskeie joernaliste wat spertye gemis het weens “ŉ eindelose gewag” en vir die wat deur veiligheidwagte “geteister” word. Joernaliste is Maandagaand glo gedwing om foto’s van hul kameras en selfone te verwyder nadat ŉ gestremde fotograaf tydens die harwar tydens die bekendmaking van die uitslag van die verkiesing rondgestamp is en sy prostese losgekom het. ŉ Vroulike joernalis beweer ook sy is glo tydens die konferensie, wat Saterdag begin het, onbehoorlik aangeraak. Mahlatse Gallens, Sanef se voorsitter, het ná Mkokeli se voorval ŉ dringende vergadering met die ANC se topbeamptes aangevra om kwessies oor mediavryheid te bespreek. Die ANC het kort daarna om verskoning gevra. “Die vergadering was produktief. Die ANC het joernaliste wat sleg behandel word, versoek om alle voorvalle aan te meld sodra dit gebeur sodat hulle dit kan hanteer. Die ANC het ook onderneem om Dinsdag se voorval te ondersoek,” het Gallens gesê. Security Personnel assaulting and pushing around @SAEditorsForum’s @msmkokeli at the #ANCConference2017 #kayanews @KayaNews pic.twitter.com/u7H0wkuOlG — Shoeshoe Qhu ? (@ShoeshoeQhu) December 19, 2017